Príloha 2
Monitorovanie Stabilizačného násypu v údolí Handlovky
Spracované podľa materiálu „Vodná stavba Stabilizačný násyp Handlová - Súhrnná etapová správa o dohľade za obdobie doterajšej existencie vodnej stavby do 12/2016“ (Vodohospodárska výstavba, š.p. - Úsek technicko-bezpečnostného dohľadu, Odbor bezpečnosti priehrad)

Úvod

Stabilizačný násyp (SN) Handlová je špecifickou lokalitou, na ktorej sa monitoruje súčasne stabilita zosuvného územia a dôležité vodohospodárske objekty. SN bol navrhnutý pre potreby stabilizácie bočných zosuvných svahov v údolí Handlovky po katastrofickom handlovskom zosuve pôdy v roku 1961 v lokalite sútoku Handlovky a Nepomenovaného potoka. Pre potreby vybudovania násypu bolo potrebné oba toky zatrubniť. Vodná stavba (VS) je situovaná v katastri mesta Handlová a v roku 1985 bola zaradená do II. Kategórie vodných stavieb. Správcovia VS zabezpečovali od roku 1985 výkon TBD a povinnosti, ktoré im vyplývali z vyhlášky Ministerstva lesného a vodného hospodárstva č.169/75 Zb., resp. vyhlášky Ministerstva pôdohospodárstva Slovenskej republiky č. 524/2002 Z. z.. Technicko-bezpečnostný dohľad (TBD) vykonávala do roku 2004 poverená štátna organizácia – Vodohospodárska výstavba, š.p. (VV, š.p.) Bratislava.
V roku 2005 bol na základe objednávky Ministerstva životného prostredia Slovenskej republiky (MŽP SR), sekcie geológie a prírodných zdrojov vypracovaný odborný posudok pre prehodnotenie kategórie vodnej stavby a na základe rozhodnutia Sekcie vôd MŽP SR bola vodná stavba zaradená do III. Kategórie vodných stavieb. V období 2005 - 2015 monitorovanie vodohospodárskych objektov SN bolo zabezpečené prostredníctvom ŠGÚDŠ spoločnosťou Banské projekty, spol. s.r.o. Bratislava. 
V roku 2015 vzhľadom na zmenu zástavby v území ohrozenom prípadnou prielomovou vlnou a vzhľadom k nepriaznivému stavu na VS, organizácia VV, š.p. – úsek TBD vypracovala a predložila správcovi VS (MŽP SR, sekcia geológie a prírodných zdrojov) návrh na prehodnotenie kategórie vodnej stavby. Vodná stavba „Stabilizačný násyp Handlová“ bola v roku 2016 na základe odborného posudku a v zmysle vyhlášky MŽP SR č. 458/2005 Z. z. preradená z III. kategórie  do II. kategórie VS. Prevádzka vodnej stavby je bez trvalej obsluhy.  Od roku 2016 TBD vykonáva  v zmysle Vyhlášky MŽP SR č.119/2016 Z. z., ktorou sa ustanovujú podrobnosti o výkone odborného technicko-bezpečnostného dohľadu nad vodnými stavbami a o výkone technicko-bezpečnostného dozoru poverená štátna organizácia Vodohospodárska výstavba, š.p. Bratislava (VV, š.p.), úsek TBD.
Objektová skladba Stabilizačného násypu Handlová je nasledovná:
1. Výtokový objekt

2. Prekrytie Handlovky a Nepomenovaného potoka

3. Vtokový objekt na Handlovke a Nepomenovanom potoku

4. Záchytné priekopy

5. Hlavný drén a vedľajšie odvodňovacie drény

6. Revízne šachty horizontálnych vrtov

7. Revízne šachty na prekrytí

8. Stabilizačný násyp

9. Oporné múry
VS od svojho vzniku až doteraz je stále vo výstavbe. Jednotlivé objekty boli  postupne skolaudované, ale ako celok je vzhľadom k  prebiehajúcemu dosypávaniu stabilizačného násypu nedokončená. 
Objekty vodnej stavby „Stabilizačný násyp Handlová“ sú rozdelené medzi dvoch vlastníkov, a to nasledovne:

· objekt stabilizačného násypu (objekt č. 19)  - MŽP  SR, Nám. Ľ. Štúra 1,          812 35 Bratislava,

· vodohospodárske objekty VS  - Slovenský vodohospodársky podnik, š.p.        (SVP, š.p.), OZ Piešťany, Nábrežie I. Krasku č.3/834, 921 81 Piešťany
Za obdobie doterajšej existencie stavby boli  na vodnej stavbe vybudované zariadenia na meranie a pozorovanie nasledovných javov:

· hydrologické pomery (prietokové pomery pred vtokovými objektmi a za výtokovým objektom),
· deformácie (výškové zmeny objektov vodnej stavby),
· priesakové pomery (priesaky telesom a podložím stabilizačného násypu meraním hladín v pozorovacích sondách),
· meranie výdatnosti záchytných drénov (systém na zachytávanie svahových vôd a ich zvedenie do koryta pod VS),
· sufózne javy – meraním zanášania pozorovacích sond a merania rýchlosti prúdenia podzemných a priesakových vôd v pozorovacích sondách.
V dôsledku prekategorizácie VS a určenia povinností vyplývajúcich zo správcovstva vodohospodárskych objektov, v roku 2016 nemohli byť kontinuálne zabezpečené všetky merania vodohospodárskych objektov (napr. merania priečnych deformačných javov prekrytého profilu tokov a merania pohybov podložia),  boli však realizované nasledovné aktivity najmä zo strany TBD:
· na základe odborného posudku na posúdenie kategórie „Stabilizačný násyp Handlová“ bola vodná stavba preradená do II.kategórie,
· bol vypracovaný „Program dohľadu pre VS „Stabilizačný násyp Handlová“,

· začali sa vykonávať pravidelné kontrolné terénne obhliadky VS,
· za účasti vlastníkov bola vykonaná prehliadka VS.
V rámci monitoringu sa sleduje:
· stav zatrubnených úsekov Handlovky a Nepomenovaného potoka,
· stav hladiny podzemnej vody v pozorovacích sondách,
· odvodňovacie priekopy povrchových vôd,

· trhliny na betónových objektoch,

· prepadliny na stabilizačnom násype,

· zamokrenia a zosuvy na VS a okolí,

· iné anomálie spozorované počas obchôdzky VS.

Kontrolné merania na vybudovaných zariadeniach a na pozorovacích sondách 
Hlavný a vedlajšie odvodňovacie drény, horizontálne vrty:
· Plnia drenážnu funkciu. Vybudovaný drenážny systém odvádza podzemné vody z odvodňovacích horizontálných vrtov z pôvodných prameňov a zamokrení a zachytáva a odvádza priesakové zrážkové vody preniknuté do SN. 

Meranie priesakov:
· Výdatnosť hlavného drénu (do toku Handlovka na pravej strane pod výtokovým objektom) sa merala v špeciálne vybudovanom objekte. Meranie priesakov sa pravidelne vykonávalo do roku 2004, z dôvodu zanesenia a poškodenia tohto objektu sa postupne priesaky prestali merať.  Objekt bol sfunkčnený v auguste 2016. 
· Výdatnosť malého drénu, z dôvodu dlhodobého podmáčania ľavostranného oporného múru sa v roku 2001 vykonalo odvodnenie tohto priestoru. Priesaky  zachytené pod ľavostranným oporným múrom sú zaústené do obvodového rigola. Meranie výdatnosti sa začalo  v novembri 2002. Pravidelne sa merali do roku 2004. V súčasnosti je tento drén znefunkčnený.

Ostatné sledované objekty:
Stav zatrubnených úsekov Handlovky a Nepomenovaného potoka

· lokalizácia dutín medzi pancierom a nosnou železobetónovou konštrukciou;
· meranie teploty panciera a ovzdušia;
· hodnotenie stavu potrubí Handlovky a Nepomenovaného potoka zamerané           na stanovenie zmien v počte a rozsahu materiálových porúch a porovnanie skutkového stavu s predchádzajúcim obdobím. 
Táto činnosť sa vykonáva pravidelne raz za rok. Z kontrolnej obhliadky objektov sú vypracované správy.

Stav objektu Stabilizačného násypu

· kontrola tvaru  objektu stabilizačného násypu  v zmysle platnej projektovej dokumentácie,
· pravidelné overovanie  fyzikálno-mechanických  vlastností materiálov násypu a podložia pre potreby posúdenia stability objektu stabilizačného násypu              so zohľadnením vplyvu seizmických účinkov.
Objekt VS Stabilizačný násyp je stále vo výstavbe. Do roku 2004 bola výstavba násypu riadne kontrolovaná podľa predpísanej technológie kontroly (sypanie hlušiny vyťaženej pri ťažbe uhlia z Bane Handlová upravenou technológiou, t.j. bez zhutňovania – zhutňovanie sa robilo iba riadeným pojazdom áut). Rozrušovanie predchádzajúcej vrstvy sa podľa predpisu vykonávalo s max. týždenným predstihom. Za priebežné dodržiavanie technologickej disciplíny pri výstavbe násypu bol zodpovedný haldmajster a zodpovedný technik. Po roku 2004 sa upustilo od riadnej kontroly haldovania v zmysle platnej dokumentácie a v súčasnosti je haldovanie vykonávané nekoordinovane.

V roku 2015 – 2016 sa na VS nezrealizovali žiadne polohové a výškové merania,       na základe ktorých by sa dala zhodnotiť stabilita VS. Nevykonávali sa inklinometrické merania, posun a deformácia potrubia, haldovanie má chaotický režim. Z dôvodu dlhodobého zanesenia vyústenia hlavného drénu a poškodenia malého drénu sa nevykonávali žiadne merania priesakov až do decembra 2016. Boli zasielané iba čiastkové údaje o poveternostných  pomeroch v záujmovom území, a boli zaznamenávané výšky hladiny v tokoch. 
Špeciálne analýzy

V roku 2016 boli na VS realizované nasledovné špeciálne analýzy:

Videomonitoring pozorovacích sond 
Videomonitoring bol vykonaný s použitím inšpekčného kamerového systému VIVAX (realizovaný a vyhodnotený organizáciou VV, š.p.) Po vyhodnotení stavu pozorovacích sond na vodnej stavbe bolo konštatované:
· z celkového počtu 37 sond je stav 15 hydrogeologických sond, jedného inklinometrického vrtu a  jedného združeného vrtu nevyhovujúci,
· stav 3 sond nebolo možné zhodnotiť z dôvodu zníženej viditeľnosti pod hladinou podzemnej vody. Pravdepodobne aj tieto sondy sú v nevyhovujúcom stave.

Geofyzikálne merania 
Geofyzikálne profily boli situované v blízkosti revíznych šácht OŠ2 a OŠ3 na objekte prekrytia Handlovky. Ich úlohou bolo overiť zloženie a homogenitu násypu nad objektom prekrytia Handlovky. 

Materiálové zloženie násypu bolo overované v štyroch profiloch, dva profily v blízkosti šachty OŠ2 a dva profily v blízkosti šachty OŠ3. Každý meraný profil mal dĺžku 94,0 m, rozostup elektród 2,0 m a celková hĺbka prieskumu bola 18,5 m.

Výsledky merania na profiloch v blízkosti šachty Š2:

Do stabilizačného násypu sa ukladá banská hlušina, ktorá má na základe nameraných odporov vlastnosti podobné ílovitej zeminy. Lokálne sa v danom prostredí nachádzajú anomálie s vyššími odpormi.  Ide o materiál zložením odlišný od ukladanej banskej hlušiny; pravdepodobne ide o stavebný alebo iný odpad, ktorý bolo možné lokálne vidieť aj               na povrchu násypu. 
Výsledky merania na profiloch v blízkosti šachty Š3:
Na profile S3P2 neboli zaznamenané žiadne anomálie. Prostredie pod meraným profilom je homogénne tvorené banskou hlušinou. 
Anomálie, ktoré by poukazovali na poruchu železobetónového objektu prekrytia Handlovky neboli zistené, avšak samotný objekt prekrytia Handlovky sa nachádza vo väčšej hĺbke ako bola hĺbka daného prieskumu. 
Kontrolné  merania defektoskopie a kontrolná obhliadka zameraná na stav potrubia Handlovky a Nepomenovaného potoka 
Pri obhliadke boli vizuálne skontrolované všetky zvary na potrubiach, bolo vykonané meranie korozívneho úbytku a meranie hrúbky proti korozívneho náteru. Okrem nájdených popraskaných zvarov je zvyšok potrubí vo veľmi dobrom stave. Korozívne úbytky                na potrubiach sú minimálne. Stav náterov je v dobrom stave, mimo miest v okolí montážnych zvarov. Tieto miesta sú skorodované, korózia je zatiaľ len povrchová. 

Dôvod vzniku trhlín nie je jasný. Je však možné predpokladať, že na staničeniach, kde sa nachádzajú trhliny na obidvoch potrubiach, vznikli tieto trhliny sadaním potrubí. Trhliny na ostatných staničeniach mohli vzniknúť rozťažnosťou materiálov (na potrubiach sa nenachádzajú dilatačné spoje). Po obhliadke zo strany TBD boli navrhnuté nápravné opatrenia na predĺženie spoľahlivosti a životnosti potrubia. 
Celkový stav technologických zariadení na SN Handlová je dobrý a nemá negatívny vplyv na celkovú prevádzkyschopnosť vodnej stavby.

Celkové posúdenie a funkčná spoľahlivosť vodnej stavby

VS Stabilizačný násyp Handlová má obrovský význam pre zastabilizovanie jedného z najväčších vzniknutých zosuvov na Slovenku. Udržiavať a zabezpečovať tento objekt v bezpečnom stave je neoddeliteľnou súčasťou zabezpečenia ochrany zdravia a života občanov mesta Handlová.  Je preto nevyhnutné venovať všetkým objektom vodnej stavby náležitú pozornosť. Podľa vyjadrenia TBD je stav objektov VS zanedbaný. Dlhodobo sa nevenovala pozornosť všetkým objektom VS. Betóny (vtoky a výtok, oporné múry na výtoku, rozrážače a bočné steny vývaru) sú značne poškodené, na mnohých miestach je odhalená výstuž. Stav betónových objektov je potrebné dať posúdiť odborne spôsobilému statikovi  a na základe posudku pristúpiť bezodkladne k ich sanácii a rekonštrukcii. 
Návrhy opatrení na zníženie rizika poškodenia alebo havárie stavby podľa odporúčania TBD: 
1) zabezpečiť objekt SN pred navážaním komunálneho a stavebného odpadu,

2) vybudovať bezpečnostný prepad pre prípad znefunkčnenia zatrubnených časti Handlovky a Nepomenovaného potoka, 

3) obnoviť,  resp. nanovo vybudovať sieť  pozorovacích sond,  a z odobratých vzoriek vyhodnotiť fyzikálno-mechanické vlastnosti, a následne na základe vykonaných prieskumných prác a laboratórneho rozboru vzoriek zemín vypracovať odbornou inštitúciou kontrolné posúdenia stability so zohľadnením vplyvu seizmických účinkov,
4) sfunkčniť malý drén na ľavej strane výtokového objektu,

5) dať odborne posúdiť kvalitu existujúcich betónov na objektoch VS a na základe posudku zrealizovať ich rekonštrukciu,

6) riadne ošetriť poškodené zvary na potrubiach prekrytia,

7) zabezpečiť vtok Nepomenovaného potoka hrablicami,

8) riadne dobudovať kontrolnú šachtu OŠ2 na prekrytí,

9) zabezpečiť budovanie násypu v zmysle platných predpisov a dokumentácie,

10) pravidelne čistiť vtokové objekty a výtokový objekt od nánosov, vždy po povodni, 

11) zabezpečiť objekt vtoku Nepomenovaného potoka zábradlím, opraviť ochranné plechy potrubí na výtoku,

12) zabezpečiť všetky otvory šácht na VS poklopmi, 

13) udržiavať všetky objekty VS v prevádzkyschopnom stave.
Záver
Na zachovanie bezpečnosti a dlhodobej stability územia v údolí Handlovky, so zvláštnym dôrazom na bezpečnú stabilitu vlastného telesa SN a bezpečnú funkčnosť prekrytého profilu tokov Handlovky a Nepomenovaného potoka (vodohospodárskych objektov), MŽP SR v spolupráci s SVP, š.p., OZ Piešťany plánuje riešiť nevyhovujúci stav SN Handlová vypracovaním projektu podrobného geologického prieskumu územia s vybudovaním nových monitorovacích objektov. Na základe výsledkov geologického prieskumu a stabilitných výpočtov bude vypracovaný návrh opatrení na odstránenie nevyhovujúceho stavu vodohospodárskych objektov Stabilizačného násypu. 

